11.3.2022 г.
BG
Официален вестник на Европейския съюз
C 115/5
III (Подготвителни актове)
ЕВРОПЕЙСКА ЦЕНТРАЛНА БАНКА СТАНОВИЩЕ НА ЕВРОПЕЙСКАТА ЦЕНТРАЛНА БАНКА от 29 декември 2021 година относно предложение за регламент за определяне на хармонизирани правила относно изкуствения интелект (CON/2021/40) (2022/C 115/05)
Въведение и правно основание На 3 ноември 2021 г.
Европейската централна банка (ЕЦБ) получи искане от Съвета на Европейския съюз за становище относно предложение (1) за регламент на Европейския парламент и на Съвета за определяне на хармонизирани правила относно изкуствения интелект (Законодателен акт за изкуствения интелект) и за изменение на някои законодателни актове на Съюза (наричан по-долу „предложеният регламент“).
ЕЦБ е компетентна да даде становище на основание член 127, параграф 4 и член 282, параграф 5 от Договора за функционирането на Европейския съюз, тъй като предложеният регламент съдържа разпоредби, попадащи в областите на компетентност на ЕЦБ, по-специално относно задачите на ЕЦБ по отношение на пруденциалния надзор над кредитните институции съгласно член 127, параграф 6 от Договора.
Управителният съвет прие настоящото становище съгласно член 17.5, първо изречение от Процедурния правилник на Европейската централна банка.
1.
Общи забележки
1.1.
ЕЦБ приветства целта на предложения регламент за подобряване на функционирането на вътрешния пазар чрез определяне на единна правна рамка за разработването, предлагането на пазара и използването на надежден изкуствен интелект (ИИ) в съответствие с ценностите на Съюза.
ЕЦБ отчита, че е важно да се определят хармонизирани изисквания, специфични за системите с ИИ, за да се гарантира последователно и високо ниво на защита на императивни съображения от обществен интерес като здраве, безопасност и основни права.
1.2.
Освен това ЕЦБ отчита нарастващото значение на основаните на ИИ иновации в банковия сектор.
Като взема предвид присъщия трансграничен характер и възможностите за иновации с ИИ в банковите дейности, ЕЦБ в качеството си на пруденциален надзорен орган на равнището на Съюза силно подкрепя необходимостта да се гарантира хармонизираното прилагане на предложения регламент от кредитните институции, когато става въпрос за пруденциални рискове и изисквания.
В този смисъл и предвид нарастващото значение на ИИ законодателят на Съюза се приканва да разгледа в бъдеще потенциала за създаване на независим орган за ИИ на равнището на Съюза, който да отговаря за хармонизираното прилагане на предложения регламент в рамките на единния пазар по отношение на въпроси, специфични за здравето, безопасността и основните права.
(1) COM(2021) 206 final.